På de manipulerede billeder er deres ansigt stadig det samme, men det sidder nu på en pornomodels krop frem for deres egen.

- Jeg tænker, om det er en, der er sur på mig, når han vil have det frem. Jeg ved ikke, hvem det kunne være, siger en 24-årig anonym kvinde, der er blevet fotomanipuleret.

- Det er skræmmende, hvis folk tror, at det er mig, når det slet ikke er det.

Manipulér min vens datter

DR har fundet flere brugere på pornohjemmesidene, der ønsker manipulerede billeder af kvinder, som de påstår, at de kender.

En har lagt billeder op af en kvinde, vedkommende siger er en kollega.

En anden har lagt billeder op af en kvinde, som angiveligt arbejder i hans børns vuggestue.

Og en tredje har lagt billeder op af en ung kvinde, vedkommende siger er en veninde.

- Hej fyre, kan I forfalske min lækre ven? Hun skal fyldes med pik og sæd (smiley).

- Hej fyre, kan I forfalske min lækre ven? Hun skal fyldes med pik og sæd ( Bruger på pornohjemmeside

Ens for alle brugerne er, at de har fået manipulerede pornobilleder retur i bytte for de uskyldige, påklædte billeder, de har lagt ind.

Psykisk efterspil

Det kan have svære psykiske konsekvenser at blive forvandlet til pornomodel på nettet mod sin vilje.

Det ved advokat Mikael Dreyer, der i 2015 førte en sag om sexkrænkelser ved Højesteret.

I sagen lykkedes det at finde den mand, der havde fået gjort 11 unge piger til forfalskede pornomodeller – deriblandt Mikael Dreyers klient.

- Hun trak sig ind i sig selv og ville ikke ud. Og da hun var færdig i skole og skulle ud og søge arbejde, var hun bekymret, fortæller han.

229 billeder

229 billeder havde gerningsmanden ifølge Mikael Dreyers klient lagt på hjemmesiden. Heraf 56 billeder, hvor hun er mellem 13 og 17 år. Det fremgår af Højesteretsdommen. Flere af billederne blev manipuleret professionelt.

- Man kan ikke se, at det ikke er hende. Det hele passer - belysning og alting, siger Mikael Dreyer.